Ego Gualterus, Dei gratia Lingonensis episcopus, notum fieri volo tam futuris quam presentibus quod Osmundus de Plaaneto, quidquid juris habebat ipse et antecessores ejus in toto territorio Plaaneti, in bosco et in plano, dedit et concessit ecclesie Fonteneti in eleemosinam, sub annuo censu decem videlicet solidis, toto martio solvendis, et sex annone sectariis, tribus scilicet frumenti, et tribus avene ante festum Sancti Andree reddendis, ad mensuram Montisbarri. Guerpivit etiam et concessit prefate ecclesie Tuschiam quam in gagio habebat, et totam terram Rainaldi de Marmania ubicumque esset, in bosco, et in plano, exceptis mansis arbergatis et molendino Marmanie. Est autem pactum inter monachos Fonteneti et Osmundum quod nec ipse, nec ipsius heredes, ulli alii ecclesie vel homini de eodem censu elemosinam facient, nisi Fonteneto. Si vero illum vendere vel impignerare voluerint, prius Fontenetensibus offerent, et quandiu ipsi tantum quantum alius dare voluerint, nulli alii homini eum vendent vel impignerabunt. Graantavit quoque Osmundus quod adversus omnes homines monachis de eadem acensia garantiam portabit, si quis illic aliquid clamare vel calumniari voluerit. Propter hoc dederunt Osmundo monachi super XXti IIIIor libras quas super partem ejus habebant, LXta libras et bovem unum. Hujus rei testes sunt: Rainaldus Montisbarri decanus, et Rainaldus clericus, nepos ipsius, Symon quoque de Curtenge et Bernardus Narjoldi. Hec omnia laudavit uxor Osmundi, Elisabeth, et pro laude habuit vaccam unam cum vitulo. Unde testes sunt: Rainaldus decanus, Oliverius de Grinione, Rainerius de Rocha et Bernardus Narioldi. Amita quoque Osmundi, Mabilia, et filii ejus Robertus, Hugo et Rainardus, hec omnia sicut superius descripta sunt laudaverunt et concesserunt, et pro hoc habuit predicta Mabilia vaccam cum vitulo, et pellicium, et filii ejus XVcim solidos. Unde sunt testes Petrus prior de Asiaco, Symeon et Engelbertus capellani, Odo de Lania et Petrus Alirez. Hugo quoque Chenlost et uxor ejus Sibilla laudavit. Unde testes sunt: Aimo de Grinione, monachus Fonteneti. Ipse quoque Osmundus et Airardus de Montebarri. Laudavit et hec omnia Luca cum filiis suis et filia: Raimundo videlicet, Petro et Maria. Testes sunt Philippus de Curterabodi, Oliverius de Grinione et Rainerius de Rocha. Et hoc laudavit Rainerius de Chaudisel. Unde sunt testes: Philippus de Curterabodi et frater Ermenfridus, Oliverius de Grinione et Rainerius de Rocha. Hec omnia laudavit Paganus de Salvise, et si quid ibi juris habebat seu calumnie, guerpivit ecclesie Fonteneti, et in ecclesia Montis Barri super sancta juravit quod de his omnibus Fontenetensibus fidelis adjutor existeret. Unde testes sunt Rainaldus, decanus, et Bovo, capellanus, et Humbertus capellanus domine, et Odo de Lania, Bernardus Narioldi, Cyprianus Arlauz et Brocardus. Hec igitur omnia sigilli mei apprensione confirmans, ne quis gravamen aliquid seu vexationem de his ecclesie Fonteneti inferat Episcopali auctoritate prohibeo, et omnes contra hec agentes donec resipiscant, anathemate damno. Actum anno dominice incarnationis M°C°LXX°I°.